Document ID: 32011R0828

KOMISJONI RAKENDUSMÄÄRUS (EL) nr 828/2011,
17. august 2011,
millega peatatakse teatavate looduslike looma- ja taimeliikide isendite sissetoomine Euroopa Liitu
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 9. detsembri 1996. aasta määrust (EÜ) nr 338/97 looduslike looma- ja taimeliikide kaitse kohta nendega kauplemise reguleerimise teel, (1) eriti selle artikli 19 lõiget 1,
pärast konsulteerimist teadusliku järelevalverühmaga
ning arvestades järgmist:
(1)
Määruse (EÜ) nr 338/97 artikli 4 lõikes 6 on sätestatud, et komisjon võib nimetatud lõike punktides a-d ettenähtud tingimustel kehtestada piiranguid teatavate liikide sissetoomisele Euroopa Liitu. Lisaks sellele on selliste piirangute jaoks meetmete rakendamine sätestatud komisjoni 4. mai 2006. aasta määruses (EÜ) nr 865/2006, millega kehtestatakse looduslike looma- ja taimeliikide kaitset nendega kauplemise reguleerimise teel käsitleva nõukogu määruse (EÜ) nr 338/97 üksikasjalikud rakenduseeskirjad (2).
(2)
Loetelu liikidest, mille sissetoomine liitu on peatatud, kehtestati komisjoni 5. novembri 2010. aasta määrusega (EL) nr 997/2010, millega peatatakse teatavate looduslike looma- ja taimeliikide isendite sissetoomine Euroopa Liitu (3).
(3)
Teaduslik järelevalverühm on viimaste andmete põhjal jõudnud järeldusele, et määruse (EÜ) nr 338/97 B lisas loetletud liigi Sagittarius serpentarius kaitsestaatus halveneb tunduvalt, kui nende Tansaaniast liitu sissetoomist ei peatata. Seetõttu tuleks liigi Sagittarius serpentarius sissetoomine Tansaaniast peatada.
(4)
Lisaks on teaduslik järelevalverühm kõige värskemate andmete põhjal jõudnud järeldusele, et liitu sissetoomise peatamist ei tuleks enam nõuda järgmiste liikide puhul:
-
Lynx lynx (jahitrofeed) Aserbaidžaanist;
-
Hexaprotodon liberiensis Guineast;
-
Moschus anhuiensis, Moschus berezovskii, Moschus chrysogaster, Moschus fuscus ja Moschus moschiferus Hiinast;
-
Uromastyx aegyptia Egiptusest;
-
Chamaeleo ellioti Burundist;
-
Chamaeleo pfefferi Kamerunist;
-
Varanus exanthematicus (farmis kasvatatud isendid, kogupikkusega kuni 35 cm), Varanus niloticus (farmis kasvatatud isendid, kogupikkusega kuni 35 cm) ja Kinixys belliana (farmis kasvatatud isendid, seljakilbi pikkusega kuni 5 cm) Beninist;
-
Varanus niloticus Burundist ja Mosambiigist;
-
Varanus salvator Hiinast, Indiast ja Singapurist;
-
Python reticulatus Indiast ja Singapurist;
-
Aldabrachelys gigantea Seišellidelt;
-
Geochelone elegans Pakistanist;
-
Geochelone platynota Birmast;
-
Indotestudo elongata Bangladeshist, Hiinast ja Indiast.
(5)
Konsulteeritud on kõikide riikidega, kust on pärit liigid, mille suhtes käesoleva määrusega kehtestatakse uued liitu sissetoomise piirangud.
(6)
Liiginimesid Pachypodium sofiense ja Euphorbia suzannae-marnierae kohandati vastavalt viimastele CITESi ametlikele viidetele. Ühtlasi parandati tehnilised vead seoses hõimkonnaga MOLLUSCA.
(7)
Seepärast tuleks muuta loendit liikidest, mille sissetoomine liitu on peatatud, ning määrus (EL) nr 997/2010 tuleks selguse huvides asendada.
(8)
Käesoleva määrusega ette nähtud meetmed on kooskõlas looduslike looma- ja taimeliikidega kauplemise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Kui määruse (EÜ) nr 865/2006 artikli 71 sätetest ei tulene teisiti, peatatakse teatavate käesoleva määruse lisas loetletud looduslike looma- ja taimeliikide isendite sissetoomine liitu.
Artikkel 2
Määrus (EL) nr 997/2010 tunnistatakse kehtetuks.
Viiteid kehtetuks tunnistatud määrusele tõlgendatakse viidetena käesolevale määrusele.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Määrus on tervikuna siduv ja vahetult kohaldatav kõikides liikmesriikides.
Brüssel, 17. august 2011

Labels: 3
20